שמש (סדרת טלוויזיה)

שמש היא קומדיית מצבים ישראלית אשר הופקה על ידי טדי הפקות ושודרה במקור בין השנים 1997 עד 2004, בערוץ 2 במסגרת שידורי קשת. במהלך השנים הסדרה שודרה גם בשידורים חוזרים בערוצי טלוויזיה הן של Yes ו-HOT, והייתה גם זמינה לצפייה באתר האינטרנט וואלה. ב-13 במאי 2018 עלתה הסדרה בשידור חוזר בקשת 12 באיכות HD. במשך השנים הסדרה זכתה לפופולריות נרחבת בישראל והפכה לאחת מסדרות הקומדיה המצליחות ביותר בטלוויזיה הישראלית ולסדרת קאלט.

שיר הפתיחה של התכנית הוא "איזה עולם" של להקת טיפקס. המעברונים בתוכנית מלווים במנגינה מתוך השיר "עוד שבת" אשר גם הוא של להקת טיפקס.

 תקציר העלילה 
עלילת הסדרה, אשר מתרחשת בתל אביב, מתמקדת בבעלים של מסעדת "אימפריית השמש" האקסצנטרי נחום שמש (מגולם על ידי צביקה הדר) ובאינטראקציות שלו עם עובדיו, לקוחותיו וחבריו הקרובים, כולל המלצרית החרוצה אתי הלל (גלית גיאת), הטבח הנאיבי ששי סיטון (זבולון מושיאשווילי), אשתו הבלונדינית עוגן (אורלי ויינרמן), הילד הצעיר בר (אליעד נחום) והעורך דין השכן רודף הבצע ישעיהו טנצר (גדי רבינוביץ'). המפגשים בין הדמויות המרכזיות מובילים לעיתים רבות לאי הבנות, יריבויות, כאוס, וסיטואציות אבסורדיות שונות. הסדרה עשתה בין היתר שימוש רב בסלפסטיק, סאטירה, וסטריאוטיפים עדתיים.

 הדמויות 

דמויות ראשיות
 דמויות קבועות 
 נחום שמש (צביקה הדר) - יליד באר שבע, ציני, קמצן, ממוצא רומני שפתח בתל אביב את מסעדת "אימפריית השמש" (על שם הסרט בשם זה). נחום אוהד שרוף של קבוצת הכדורגל הפועל באר שבע, והדבר מתבטא בדגלים וצעיפים של הקבוצה אשר מוצגים לראווה ברחבי האימפריה. בדרך כלל מקנא כשאתי יוצאת עם בחורים. בעונה הראשונה הוא מגלה כי השחקן פול ניומן הוא אביו הביולוגי. בטרילוגיה של סוף העונה הרביעית הוא נעצר בשל חשד שמכר משחק כדורגל של הפועל באר שבע, אך לבסוף מתגלה שהכל הייתה אי הבנה גדולה. בתחילת העונה השישית הוא ואתי מתחתנים, אחרי שנרמז בעבר על קשרים רומנטיים ביניהם. בשני הפרקים האחרונים בעונה השישית, מת מעציץ שחמי הפיל על ראשו בטעות, וקם לתחייה בפרק שאחרי.
 אסתר "אתי" הלל-שמש (גלית גיאת) - מלצרית במסעדת "אימפריית השמש" ממוצא תימני, שעברה מלוד לתל אביב. לעיתים קרובות היא נראית מבקשת משמש העלאה במשכורת. בדרך כלל מקנאה כששמש יוצא עם בחורות. מהעונה השנייה היא מתחילה ללמוד בבית ספר למשחק. במהלך הסדרה מתחזק הקשר בינה לבין שמש, ובתחילת העונה השישית, הם מתחתנים. בעונה השישית התחילה לעבוד כשחקנית בטלנובלה בדיונית בשם "לחיי הלגעת", אך כאשר בפרק ה-13 של העונה טנצר גרם לסגירת הערוץ בו משודרת הטלנובלה, אתי פוטרה.
 ששון "ששי" סיטון (לשעבר ששישווילי) (זבולון מושיאשווילי) - טבח נס ציוני ממוצא גאורגי. מזוהה עם גובהו הנמוך ומתנהג כלוקה בפיגור שכלי בעקבות מקרה היפנוזה שחווה בעברו. על אף שהוריו חזרו על כך פעמים רבות, אפילו במילים מפורשות, ששי מתגלה כמאומץ, ולמעשה הוא בנו של שר החוץ הגאורגי (את האמא המאמצת שלו משחקת בתפקיד אורח גילת אנקורי). לעיתים קרובות שאר הדמויות, בהן ניתן למנות את טנצר ושמש, צוחקות על גובהו הנמוך וכושרו השכלי המוגבל. מבלה את רוב הזמן יחד עם עוגן, ובסוף העונה הרביעית הוא, עוגן וחמי התחתנו ולהם אף נולד בן בשם יעקב (אשר אותו הם מכנים יעקובו).
 עוגן סיטון (לשעבר לינוביץ') (אורלי ויינרמן) - דמות סטריאוטיפית מוקצנת של "הבלונדינית המטומטמת". בעונה השנייה מתברר שהיא ואחיה, עונג, בעצם מחוננים ביחד, והתנהגותה ה"מטומטמת" היא רק כתוצאה מהפרדה ממנו. עוגן עבדה בעבר במוסד, ולאחר שפוטרה משם החלה לעבוד באימפריית השמש בתור ברמנית מהעונה הרביעית (אך עבודתה באימפריה לא הוזכרה בהמשך). פיתחה חברות בעונה הרביעית עם חמי, אך באמצע העונה נפרדת ממנו וחזרה להיות עם ששי. בסוף העונה, עקב כך שלא יכלה להחליט מי יהיה בעלה, היא, ששי וחמי מתחתנים. בסוף העונה החמישית, נולד לה בן בשם יעקב, שאותו היא מכנה יעקובו. במקור הייתה אמורה להיות דמותה של עוגן דמות חולפת בעונה הראשונה, אך לאחר שמפיקי הסדרה ראו כי היא מעלה את אחוזי הרייטינג של הסדרה החליטו להשאיר אותה בתור דמות קבועה.
 ישעיהו טנצר "המניאק" (גדי רבינוביץ') - האנטגוניסט הראשי של הסדרה, השכן, עורך הדין והנוטריון רודף הבצע. מכונה "טנצר המניאק", בשל הקומבינות שהוא מרבה לעשות. טנצר שמן עוד יותר משמש ולעיתים קרובות שמש לועג לו על ממדי גופו. לרוב הוא מופיע כאשר הוא מגיע לאכול במסעדה את המאכל האהוב עליו, סנדוויץ' פסטרמה. דמות זו מבוססת בין היתר על דמותו של "דוקטור טנצר" מסיפורו של ש"י עגנון "פנים אחרות" הדומה לה באנוכיותה. בסוף העונה השישית הוא מתחתן עם צילה, נצלנית פציפסיטית שמצליחה לרסן את התנהגותו.
 בר סלע-בארי (אליעד נחום) - ילד, בן לאם חד הורית, שגר בקרבת מקום ומתואר בסדרה בתור החבר הכי טוב של שמש. נוהג לשתות פטל באימפריה והתבגרותו מתוארת עם התקדמות עלילת הסדרה (בסוף העונה השישית הוא אף חוגג בר מצווה). בן 7 בתחילת הסדרה ובן 13 בסופה. אמו, רקפת, היא אישה רוחנית מדי בשביל בנה, ועקב כך שמש הוא דמות אב בשביל בר, אפילו אחרי שהוא מגלה את אביו הביולוגי, מאנו.

 דמויות עונתיות 
 רקפת סלע (דנה שרייר) (עונה 1, עונה 2, ו-4 בתפקיד משני, ובפרקים האחרונים של עונה 6) - אמא של בר, מורה רוחנית ממוצא צרפתי. עוסקת במיסטיקה ולא מקדישה זמן לגידול בנה. שמש מרבה לכנותה "שאנטי שאנטי" מפני שהיא מעופפת ולא מחוברת למציאות. חברה טובה של אתי, מאז שהשתיים נפגשו בחוג לריקודים דרום-אמריקאים. רקפת ילדה את בר ממאנו, כאשר קיימה עמו יחסים בזמן שיט, אחרי פסטיבל יין שבו השתכרו שניהם, ובבוקר היא ברחה. השתתפה בשני הפרקים האחרונים של הסדרה לכבוד בר המצווה של בר ולכבוד סופה של הסדרה.
 מנואל "מאנו" בארי (צ'רלי בוזגלו) (עונה 2 ובפרק האחרון של עונות 3 ו-6) - סטודנט שרמנטי לפילוסופיה ממוצא איטלקי שמפתח מערכת יחסים עם אתי במהלך העונה השנייה ומעורר את קנאתו של שמש. במהלך העונה בר מגלה שמאנו הוא אביו, דבר המקשה על אתי להמשיך את היחסים איתו. הוא חזר בפרק האחרון של העונה השלישית, בו פגש את סיוון והם זכו בתואר הזוג המושלם של חיפה. בשני הפרקים האחרונים של העונה השישית, בו התגלה שהוא וסיוון נשואים עם שני ילדים. הוא נראה גם בעונה החמישית, בפרק "יש חדש תחת השמש", בו שמש ואתי חזרו ארבע שנים אחורה בזמן (אם כי בפרק זה נעשה שימוש בצילומי ארכיון ובוזגלו עצמו לא השתתף באופן פיזי באותו הפרק).
 סיוון שמואל-בארי (דורית בר-אור) (עונה 3 ופרק אחרון בעונה 6) - ארוסתו המרשעת של שמש בעונה השלישית. ג'ינג'ית ממוצא פולני. מכרה ואויבת מילדות של אתי וניתן להבחין ביריבות שביניהן. סיוון ושמש נפגשו כאשר סיוון נתקעה עם האוטו שלה ושמש שנפגש איתה במקרה עזר לה. הם נפגשים בשנית בזמן ההפסקה של התוכנית "פספוסים" שבה סיוון עובדת כעוזרת מפיקה. היא התחילה עם שמש מכיוון שחשבה שהוא חבר של אתי ורצתה "לגנוב" לה אותו. ביום החתונה שמש נתקע במעלית וסיוון חשבה שהוא מתכוון להבריז לה, לכן טנצר משכנע את סיוון לגנוב את ההמחאות שהביאו האורחים. בעקבות המקרה ביטל שמש את החתונה וסיוון טסה לסין ובאפילוג של אותו הפרק היא נתפסת והולכת למעצר (שם נגמר האפילוג) בשל נתינת כסף שערכו בוטל. היא חזרה בפרק האחרון של העונה, "האורות של פיראוס", בו היא פגשה את מאנו ובשני הפרקים האחרונים של העונה השישית, לכבוד סוף הסדרה, בו התגלה שהיא ומאנו נשואים עם שני בנים ששמם בן בן ואורי רי.
 חמי סיטון (לשעבר עלזה) (יחזקאל לזרוב) (רוב עונה רביעית, עונה 5 ואורח בעונה 6) - קופירייטר ובמאי פרסומות. התחתן עם עוגן וששי בעונה הרביעית. דביל אך חכם בהרבה מעוגן וששי. כשהולך ממקום כלשהו נוהג לגמגם הרבה, לצחוק במתינות, ולומר: "ג'לֶלוּ", שזה בשפתו של חמי - "להתראות". בפרק "חתונה מאוחרת", בפרק הראשון של העונה השישית, לאחר שהתגלה שהתינוק של עוגן הוא שחור הוא עזב את עוגן וששי. הוא חזר בשני הפרקים האחרונים של עונה זו לכבוד סיום הסדרה והוא זה שזרק בטעות את העציץ שהרג את שמש.
 מרכוס עמק (אריה מוסקונה) (רוב עונה 4, אורח בתחילת עונה 2, וסוף עונה 6) - מנהל חברת קומבינות ויועץ הכוונה מקצועית. בעל האימפריה הזמני עד סוף שנת השמש בקוריאה. מרבה לומר לשמש שהוא המנהל 51 אחוז הוא, 49 אחוז שמש. אוהב לגעת באנשים. כשמאשימים אותו במשהו הוא אומר "זה לא אני זה הקוריאנים". הוא חזר בשני הפרקים האחרונים של העונה השישית, לכבוד סוף הסדרה.
 זואי (מורן סטויצקי) (עונה 5 והפרק האחרון של עונה 6) - קלאברית צעירה שעובדת כדוגמנית והשכנה של שמש. בפרק השני שבו השתתפה שמש וטנצר מנסים להרשים אותה אבל מכונים קשישים. נוהגת להשתמש בסלנגים חדשים של המאה ה-21 כגון: "פצצות" ו"אחותי". רוב הזמן שמש ואתי בכלל לא מבינים אותה מכיוון שהיא מרבה להשתמש בסלנג משולב באנגלית. היא חזרה בשני הפרקים האחרונים של העונה השישית לכבוד סוף הסדרה.
 רווית הלל (שרון דוראני) (עונה 6) - אחותה הצעירה של אתי. במהלך העונה השישית היא יוצאת עם שני גברים במקביל ושמם אביב וסתיו. בתחילת העונה רווית עוברת לגור בבית של שמש, ומחליפה את אתי בתור מלצרית באימפריה, שמש שלא אהב את הנוכחות של רווית, ניסה לגרש אותה, אבל אתי דרשה ממנו להפסיק והפריעה לו. לבסוף, חבר של רווית הציע לה לטוס חזרה להודו. רווית משתתפת ב-12 הפרקים הראשונים וב-2 הפרקים האחרונים של העונה השישית לכבוד סוף הסדרה.
 יעקב (יעקובו) סיטון  (עונה 6) - בנם של ששי ועוגן.

שחקנים אורחים
לאורך שנותיה, הופיעו בסדרה שחקנים אורחים רבים. בין התפקידים האורחים ניתן למנות את: אברהם סלקטר, ארז טל, אריאל פורמן, צביקה שוורצברג, יובל סגל, אביעד בנטוב, גבי שושן, יעקב בודו, אבי ביטר, דדי זהר, פיני קידרון, אמנון וולף, ליאור מילר,קרן פלס, אריק זילברמן, עלמה זק, יניב פולישוק ודידי גת. 

עלילת הסדרה
עונה ראשונה
בעונה הראשונה, כמו ביתר העונות, העלילה מתמקדת בבית הקפה "אימפריית השמש". בבית הקפה מוצגות שבע הדמויות הראשיות: שמש, בעל הבית הקמצן מבאר שבע; אתי, המלצרית התימנייה מלוד; ששי, הטבח הטיפש מנס ציונה; רקפת, מורה רוחנית וחברתה הטובה של אתי; בר, בנה החכם של רקפת; עוגן, השכנה הבלונדינית והטיפשה; וטנצר, עורך דין חמדן ומנייאק. טנצר, בר ורקפת גרים באותו הבניין שמעל בית הקפה. במהלך העונה שמש נפגש לביקור לא מוצלח עם נסיך שוודיה, קונה ליום הולדתו של בר משחק בשם "זולטן שטן הזמן", מתמודד בבחירות לראשות ועד הבית מול טנצר, מוצא איש מת באימפריה, מתחזה לחסיד כדי להתחמק מהמילואים ופוגש את חברתו לשעבר שושי, בעוד שאתי מתאהבת באינסטלטור, וכל האימפריה נחטפת על ידי גנב.

עונה שנייה
לצוות השחקנים בעונה זאת מצטרף צ'רלי בוזגלו בתור מאנו, סטודנט לפילוסופיה ממוצא איטלקי אשר הופך לבן זוגה של אתי. מאוחר יותר מתגלה מאנו כאביו של בר. בפתיחת העונה השנייה, הקיוסק-מסעדה סיים לעבור את השיפוצים שהיו בין עונות 1 ו-2. בעונה מתרחשים מספר אירועים מרכזיים: שמש מציל איש מתאונה בטוחה, מרכוס עמק, והוא לא מפסיק להציק לו, עוגן מתאהבת במנעולן, ששי מתאהב בבחורה עיוורת ומתכתב עם ביתו של שר החוץ האיראני באינטרנט, טנצר מנוצל על ידי בחורה ופותח תחנת רדיו שלו, ששי הופך לדוגמן ומוצא את המעיין הפרטי שלו ובר מתקבל לקבוצת כדורגל. העובדה שמאנו הוא אביו של בר מדאיגה את בר באשר ליחסיו עם שמש אשר שימש לו כאב. בסוף הפרק האחד לפני האחרון אתי נפגשת עם מיליונר שמציע לה לבוא איתו לחו"ל, וצוות האימפריה עושה הכול כדי שתישאר תחת הסלוגן - "אתי, אל תסעי".

עונה שלישית
בעונה השלישית מצטרפת לסדרה דורית בר אור בתור סיוון. שמש, טנצר וששי מתחרים ב"פספוסים" ושם שמש פוגש את סיוון, שעובדת כעוזרת הפקה, פעם שנייה לאחר שעזר לה עם האוטו שנתקע. סיוון מתגלה כאישה רעה וקשה, שרוצה להתחתן עם שמש כדי "לגנוב" לאתי את מי שחשבה שהוא בן זוגה. טנצר יוצא עם עוגן, ומתחזה לבעלה. בר מתחזה למחונן, אתי ושמש מתערבים שהחתונה עם סיוון תהיה באימפריה, ששי מגלה שאביו הוא שר החוץ הגרוזיני, הצוות נרשם לליגה למקומות עבודה בכדורגל, ומנצח את כל הטורניר עקב פנדל ששמש הבקיע לחברו קובי שהבריז לו מאימון בתחילת הפרק, טנצר זוכה במסך הזהב (בגלל סרטון שבו שחקן סוטר לטנצר), שמש כמעט מתחתן, החבורה מתקדמת עשרים שנה, ששי חולה בדיוק ביום של באג 2000, שמש מנסה להרשים את הוריה של סיוון אך ללא הצלחה ובפרק הסיום כל הצוות נוסע לחופשה בחיפה. במהלך החופשה שמש ואתי רואים אנשים שהם התאהבו בהם בעבר (סיוון ומאנו), שמש ואתי מתקרבים, אך לבסוף מאנו וסיוון (שחוזרים בפרק האחרון), זוכים בתואר הזוג של חיפה, בעוד אתי ושמש במקום השני.

עונה רביעית
בעונה הרביעית לסדרה מצטרפים יחזקאל לזרוב בתור חמי, מפיק פרסומות, ואריה מוסקונה בתור מרכוס עמק, השותף החדש באימפריה. בעונה הזאת שמש נקלע לבעיה כלכלית ויוצר שותפות עם משקיעים קוריאנים שנציגם הוא מרכוס, שמסכים לעשות "קומבינה" אחרונה למענו בשל זה שהציל אותו בפרק הראשון של העונה השנייה. במהלך העונה שמש ומרכוס מארגנים ערב קריוקי, אתי מגלה שהיא בהריון, בר נהפך לסלבריטי, ששי מתפטר מהאימפריה בגלל חוסר מוטיבציה ובפרק ה-16 שמש קונה את החלק של הקוריאנים וכך גורם לעזיבתו של מרכוס. חברי האימפריה מגלים אריה בחדר האחורי, בפרקים האחרונים שמש נכנס לכלא כי חשבו שהוא ניסה לבצע שוחד במהלך משחק כדורגל, ששי וחמי מתחרים על לִבה של עוגן, מתברר כי ששי פעם היה חכם ובוגר ככולם והוא מהופנט שנים רבות, עוגן, ששי וחמי מתחתנים בשיטת הזכיינות המתחלפת של ערוץ 2.

עונה חמישית
בעונה זאת מצטרפת מורן סטויצקי בתפקיד זואי, קלאברית צעירה שעברה להתגורר בתל אביב. אתי ושמש עוברים לגור ביחד, החבורה נתקעת באימפריה בזמן הפסקת חשמל, חברי האימפריה חיים בסרט אימה, זואי משלימה בגרויות במתמטיקה על מנת להתקבל לבית ספר גבוה ל"מדעי האופנה", שמש ואתי מתחלפים בגופם ליום שלם. עוגן, ששי וחמי מתרגלים לחיות בתור שלישייה נשואה. עוגן הופכת למקק, שמש וטנצר מתחרים בתוכנית "מי רוצה לפתות מיליונר בכספת", פרודיה על מי רוצה להיות מיליונר, הפיתוי והכספת. שמש מפסיד מאחר שטנצר ניתק את חוט הטלפון בזמן שדיבר עם אתי בתור גלגל הצלה, וטנצר הפסיד כיוון שלא הקשיב לשמש שאמר לו את התשובה הנכונה (באותו סוג של גלגל הצלה לאחר שניסה לשאול עוד שלושה אנשים לפני כן והם ניתקו לו את הטלפון עם קללות נאצה) טנצר החליט ללכת על התשובה השנייה מפני שטען ששמש מתכנן "לדפוק" אותו ולגרום לו לטעות וכל זה קרה בשלב האחרון של המשחק (על 7 מיליון שקלים), אתי ושמש נוסעים בזמן לפרק מהעונה השנייה ואתי אף מדמיינת שהיא בארץ הפלאות. במהלך העונה בר מנהל את העיר ליום כיוון שזכה להיות יושב ראש מועצת התלמידים של בית הספר וטנצר העוזר שלו. בסוף הפרק טנצר במעצר אחרי כל מה שעשה בעירייה, ובר שוחרר בשל היותו קטין, אך מפוטר ממועצת התלמידים. בסוף העונה בר מנהל את האימפריה ליום. עוגן נכנסת להריון ויולדת תינוק בעל צבע עור כהה ושמש מציע לאתי נישואים.

עונה שישית ואחרונה
לצוות השחקנים בעונה זו מצטרפת שרון דוראני בתפקיד רווית, אחותה הצעירה של אתי. העונה השישית של הסדרה נפתחת בחתונתם של אתי ושמש באימפריה יחד עם ברית המילה של יעקב (יעקובו), בנם של ששי, חמי ועוגן. חמי אשר בורח לששי ועוגן, משאיר פתק בו הוא כותב כי הסיבה שהוא בורח היא שברור שהילד הוא לא שלו, עקב צבע עורו. במשך העונה בר מתאהב ברווית. אתי מככבת לזמן קצר בטלנובלה "לחיי הלגעת" (שילוב, קריצה ופרודיה לטלנובלות "לגעת באושר" בה השתתפה שרון דוראני, ו"לחיי האהבה"). בהמשך, רווית, מתוך חוסר ברירה ולחץ של אתי כלפי שמש, עוברת לגור בצוותא יחד עם שמש ואתי בדירה. גשש בלש מגיע לאימפריה, טנצר עושה שמרטפות ליעקובו והוא ושמש עורכים תחרות אכילת סנדוויצ'ים.

פרקי סיום הסדרה
בשני פרקי הסיום שבים כל השחקנים אשר השתתפו בסדרה מהעונה הראשונה ועד לשישית. בפרק הרביעי לפני סיום העונה השישית, טנצר מתאהב בצילה, פקחית בעיריית תל אביב ומתחתן איתה באימפריה, בצוותא עם בר המצווה של בר שגם מתקיימת באותו מקום (למעשה, עלילת פרקי הסיום החלה כבר בפרק "עצה וקריצה לעבודה", בו נחשפו נסיונותיהם הקשים של אתי ושמש להיכנס להיריון, וההתאהבות הראשונה של טנצר, שלאחר שזרקה אותו התאהב בצילה). חמי ששב לשני הפרקים האחרונים הפיל בטעות עציץ על שמש וגרם לפטירתו, ונשמתו נשלחת למשפט בגן עדן שם מיצו עמו את הדין כיוון שחטא בעבירות "קמצנות", אך ברגע האחרון מגיע בנו של שמש מהעתיד ומציל אותו כשהוא מראה לאלוהים השופט (עוגן) ששמש אמור לבוא למשפט רק בשנות השישים של המאה ה-21, כלומר לפחות 60 שנה אחרי זה, ולקראת סיום שמש מגלה שאתי קראה לבנו יוגב, ומתמלא בכעס, כיוון שקיווה לשם בסגנון של כדורגלן. שמש מבטיח לנסות להיות פחות "קמצן" ומבטיח לממן את החתונה של טנצר וצילה. אתי מקבלת טלפון מהמכון הרפואי שבה עשתה את בדיקת ההריון שלה ומגלה שהיא בהריון משמש. הסדרה מסתיימת עם שיר הנושא של הסדרה בביצוע להקת טיפקס - "איזה עולם", עם הצגת כל הצוות שהכין את הסדרה. לאחר מכן מוצג מקבץ פספוסים מכל עונות הסדרה ולסיום קליפ "אם יש לך שמש" בביצוע שחקני הסדרה.

 צילומי הסדרה 
על אף הצגת מיקום ה"אימפריה" ביהודה הלוי 93 פינת נחמני (מס' 39), בפועל ה"אימפריה" עצמה הוקמה באולפן שהוקם במיוחד לצילומי הסדרה במרתף הסינרמה בשכונת יד אליהו בתל אביב. בהתאם לכך רוב צילומי החוץ המציגים את האזור מסביב לאימפריה, צולמו בשכונת יד אליהו, כולל המפל, ולא ברחוב יהודה הלוי. בנוסף, גבעת קוזלובסקי בגבעתיים הייתה לאורך כל העונות מיקום פופולרי לצילומי חוץ.

שידורי הסדרה
שידור הבכורה של הסדרה היה בדצמבר 1997 בערוץ 2, במסגרת "שידורי קשת". החל מהעונה הרביעית, שידור הבכורה של הפרקים היה בערוץ +yes למנויי הלוויין ורק לאחר מכן, שודרו הפרקים בערוץ 2.

אחוזי הצפייה ותאריכי השידור שבטבלה להלן מתייחסים לשידור הפרקים בערוץ 2:

 עונה  תאריכי שידור מקורי  פרקים  ממוצע רייטינג 1  יום חמישי, 25 בדצמבר 1997 יום חמישי, 18 ביוני 1998 22  27.6% 2  יום חמישי, 22 באוקטובר 1998 יום שבת, 5 ביוני 199922 30.8% 3  יום שבת, 30 באוקטובר 1999 יום רביעי, 29 במרץ 200022 26.6% 4  יום שלישי, 6 במרץ 2001  יום שלישי, 4 בספטמבר 2001 25  13.0% 5  יום שני, 8 ביולי 2002  יום חמישי, 13 במרץ 2003 25  19.9% 6  יום שבת, 3 בינואר 2004  יום שלישי, 22 ביוני 2004 26  16.4%
* הממוצע מתייחס רק לפרקים ששודרו החל מאמצע פברואר 1998, אז החלו למדוד את הרייטינג באופן אלקטרוני. הפרקים ששודרו לפני המדידה החדשה (8 פרקים) השיגו 24.5% על פי סקרי הצפייה שהיו נהוגים באותה התקופה.

נתוני הרייטינג באדיבותה של "הוועדה הישראלית למדרוג" ובהפקתה של חברת הרייטינג הישראלית "TNS טלגאל". תאריכי שידור העונות ומספרי הפרקים מבוססים על רישומיה של "הרשות השנייה" כפי שהם מובאים באתרה.

כאשר הסדרה שודרה, היא פנתה לקהל המבוגר, אולם מספר שנים אחרי סיום הסדרה החלה לפנות לקהל הילדים והנוער על ידי כך שהתחילו לשדר אותה באופן קבוע בערוץ הילדים, ובכך זכתה להצלחה מחודשת. ב-2017 נתנה המועצה לשידורי כבלים ולווין הוראה להוריד את התוכנית מלוח השידורים של ערוץ הילדים ושל ערוצים אחרים, בטענה כי התוכנית: "רוויה בייצוגים סטריאוטיפיים בהיבט האתני, המגדרי, התעסוקתי והגאוגרפי גם יחד", וכן "מוצגים בה דימויי גוף ומיניות נשית בוטים, אשר אינם ראויים לצפייה בקרב ילדים".

 פרקים 

 עונה 1 
מספר הפרקשם הפרקתאריך שידור מקורי1שמש בעל הנס25 בדצמבר 19972סובלנות1 בינואר 19983הנחליאלי8 בינואר 19984דיאטה15 בינואר 19985הוא מת22 בינואר 19986טיפת מזל5 בפברואר 19987המפתח12 בפברואר 19988גולם במעגל19 בפברואר 19989מעונן חלקית 26 בפברואר 199810אזעקה 5 במרץ 199811זולטן שטן הזמן12 במרץ 199812בחירות19 במרץ 199813מרקורי ברוורס26 במרץ 199814זכרונות מבית אבא2 באפריל 199815בר מאוהב9 באפריל 199816איך הכל התחיל?7 במאי 199817הנה באה הרכבת 14 במאי 199818שובה של שושי21 במאי 199819וידאו דייט28 במאי 199820כמו באגדות 4 ביוני 199821סליחתא אינגלא11 ביוני 199822ששי18 ביוני 1998

 עונה 2 
מספר הפרקשם הפרקתאריך שידור מקורי1פעם שלישית גלידה 29 באוקטובר 19982האהבה עיוורת 5 בנובמבר 19983מבצע רומיאו ויוליה 12 בנובמבר 19984יומני היקר 19 בנובמבר 19985ביקור החסידה 26 בנובמבר 19986כיצד תהיה מיליונר3 בדצמבר 19987יידיש4 בדצמבר 19988מניאק ללא הפסקה 9 בינואר 19999הקייטנה 16 בינואר 199910אין חדש תחת השמש 23 בינואר 199911מי האבא - חלק א׳30 בינואר 199912מי האבא - חלק ב׳6 בפברואר 199913בעט בר בעט13 בפברואר 199914הבלאגן 20 בפברואר 199915כשהלב שלי נשבר6 במרץ 199916מנעולן19 במרץ 199917סיוט ליל חורף 20 במרץ 199918הדוגמן10 באפריל 199919שקול מילים 19 באפריל 199920המעיין24 באפריל 199921החטיפה8 במאי 199922אימפריית החושים 5 ביוני 1999

 עונה 3 
מספר הפרקשם הפרקתאריך שידור מקורי1פספוסים 30 באוקטובר 19992אימפריית הרוחות 6 בנובמבר 19993ארבע חתונות ולוויה 20 בנובמבר 19994האמרגן27 בנובמבר 19995ריקוד מושחת 4 בדצמבר 19996המאפיונר 11 בדצמבר 19997החתול שמיל18 בדצמבר 19998המוח25 בדצמבר 19999באג 20001 בינואר 200010אי.גי האיגואן החייזרי5 בינואר 200011עוד שבת של כדורגל 12 בינואר 200012חצי הכוס השבורה19 בינואר 200013מסיבת רווקים 26 בינואר 200014עד החתונה זה יעבור 2 בפברואר 200015התאומות9 בפברואר 200016הליגה למקומות עבודה 16 בפברואר 200017ו…אקשן23 בפברואר 200018עובד מצטיין 1 במרץ 200019אחד באפריל 8 במרץ 200020בעוד 20 שנה22 במרץ 200021מודל עירום 23 במרץ 200022האורות של פיראוס 29 במרץ 2000

 עונה 4 
מספר הפרקשם הפרקתאריך שידור מקורי1פרפרי השמש 6 במרץ 20012יש הרים שאי אפשר לעבור13 במרץ 20013עובדי כוכבים ומזלות20 במרץ 20014הגמדים30 במרץ 20015אתי בהריון 3 באפריל 20016בבוקר לח בשנת תרל״ח10 באפריל 20017כתוב בעור17 באפריל 20018הגן האנוכי 1 במאי 20019שקט 8 במאי 200110בדמינגטון15 במאי 200111הקניון 29 במאי 200112הברווזון המכוער 5 ביוני 200113אריה!12 ביוני 200114היה נכון!!26 ביוני 20011529 בפברואר 3 ביולי 200116תחי המהפכה!!10 ביולי 200117סופר בר17 ביולי 200118סלבריטי24 ביולי 200119קריאה מהירה 31 ביולי 200120שוטרים וגנבים 7 באוגוסט 200121ואתם רוקדים14 באוגוסט 200122מנהרת הזמן21 באוגוסט 200123סופת מדבר 28 באוגוסט 200124מעצר בית4 בספטמבר 200125הוא זכאי?4 בספטמבר 2001

 עונה 5 
מספר הפרקשם הפרקתאריך שידור מקורי1נדידת העמים 8 ביולי 20022חוזליטו15 ביולי 20023באה מאהבה22 ביולי 20024הסצנה 29 ביולי 20025הפסקת חשמל5 באוגוסט 20026עשה זאת בעצמך12 באוגוסט 20027יודע מה עשית בקיץ האחרון 19 באוגוסט 20028צניחה נעימה 2 בספטמבר 20029אבן המנדלי9 בספטמבר 200210סיפור ב-3 חלקים 10 באוקטובר 200211אוטוביוגרפיה 17 באוקטובר 200212הכדור הוא עגול 24 באוקטובר 200213רוצו, שמש אתי, רוצו31 באוקטובר 200214אמץ לוחם14 בנובמבר 200215הטבעת נפלה 5 בדצמבר 200216אני והפה הגדול שלי 12 בדצמבר 200217הסטטיסטי כאן26 בדצמבר 200218בס״ד השני2 בינואר 200319אתי בארץ הפלאות 9 בינואר 200320הגלגול23 בינואר 200321מי רוצה לפתות מיליונר בכספת30 בינואר 200322יש חדש תחת השמש 6 בפברואר 200323הריון מדומה20 בפברואר 200324מאה שיטות לשיפור הזיכרון27 בפברואר 200325נולדים מחדש13 במרץ 2003

 עונה 6 
מספר הפרקשם הפרקתאריך שידור מקורי1חתונה מאוחרת3 בינואר 20042אל אל ישראל 10 בינואר 20043גבר זר אצלי באמבטיה17 בינואר 20044חילופי עונות24 בינואר 20045בייבי יעקובו לכו ונלכה7 בפברואר 20046אישה רעה14 בפברואר 20047החוש השישי21 בפברואר 20048זה לא מה שאת חושבת 23 במרץ 20049החטיפה 30 במרץ 200410הבלש3 באפריל 200411סלייג׳המר3 באפריל 200412נפרדנו כך6 באפריל 200413רוגוזין4 במאי 200414מלצרית בבקשה 8 במאי 200415ספיישל הדיבוב הגדול 10 במאי 200416המזרח15 במאי 200417בית קטן באימפריה 18 במאי 200418חתונה אדומה29 במאי 200419שוקו שח ושירותים 1 ביוני 200420היד שמנענעת את יעקובו5 ביוני 200421פגישת מחזור 8 ביוני 200422עצה וקריצה לעבודה 12 ביוני 200423ככה הכרתי את סבתא שלכם18 ביוני 200424 חופשי על הבר19 ביוני 200425 הסעודה האחרונה 22 ביוני 200426שמש במרום22 ביוני 2004

קישורים חיצוניים




הערות שוליים

קטגוריה:סדרות טלוויזיה ישראליות
קטגוריה:קומדיות מצבים ישראליות
קטגוריה:סדרות טלוויזיה ישראליות שעלו לשידור בשנת 1997
קטגוריה:ערוץ 2: תוכניות וסדרות
קטגוריה:קשת: תוכניות וסדרות
קטגוריה:זוכי פרס מסך הזהב: תוכניות וסדרות
קטגוריה:תוכניות וסדרות טלוויזיה שצולמו באולפני ברודקאסט
קטגוריה:טדי הפקות
קטגוריה:תל אביב-יפו בטלוויזיה
קטגוריה:גזענות בישראל
קטגוריה:צביקה הדר
קטגוריה:אליעד נחום